Irombo koroꞌpo moro Jerusalem ꞌwa Jesus wopyry man etaꞌpo wyino tyꞌwaine,
moꞌkaron eratonomapotopombo onory ewaꞌma opyꞌsan kariꞌna apyimy ꞌwa
wasai ary yꞌkotoꞌsan.
Jerusalem wyino iwepaꞌkaꞌsan Jesus epoje.
Ikoꞌtaꞌsan:
“Hosana!
Moꞌko Tamusi ety ta oꞌtoto,
moꞌko Israel pajanymbo Jopotory nainen paꞌporo kurano maro.”
Jesus ꞌwa amy paritoꞌmembo eporyꞌpo.
Moꞌko tuꞌpo ro iwotandyꞌmoꞌpo,
imeroꞌpo wara ro:
Tanarike kytaiton,
Sion ponokon.
Moꞌko Ajopotorykon kynoꞌsan amy paritoꞌmembo tuꞌpo.
Koromo ꞌne moro anukutyꞌpa moꞌkaron inemeparykon kynatokon.
Kapu taka Jesus awongaꞌpo wyino te iwetuwaroꞌmaꞌsan moro ipoko tymero oty wairy wara ro kariꞌna ꞌwa yryꞌpo poko.
Moꞌko Jesus ꞌwa unendopo wyino moꞌko Lasarus koꞌmaꞌpo,
moro iꞌwa irombyꞌsan wyino awongaꞌpo ekariꞌsatokon moꞌkaron moro jako ekosa eꞌiꞌsan.
Moro iꞌwa moro kapu wyinono oty enepoꞌpo etaꞌpo ke ro tyꞌwaine,
moꞌkaron kariꞌna apyimy wytoꞌpo epoje.
Irombo moꞌkaron Farise wykaꞌsan aseꞌwa:
“Menejaton?
Oꞌto pairo kywairykon kysupijaton!
Paꞌporo kariꞌna kynyꞌsan iwenaꞌpo ta.”